Kaks esimest küsimust,  mis venemaalased meile esitavad on: "Kuidas on Eestis lood Euroopa Liidu elamisloaga?" ning "Kuidas Teil venelastesse suhtutakse?". Need peegeldavad selget soovi liikuda lääne poole ning selget hirmu Eestis "leviva" veneviha ees. Mida rohkem liigub meil siin ringi venemaalasi, seda rohkem jätavad nad maha raha ning seda enam viivad kaasa sõnumit, et Eestit ei ole vaja karta ega ka vihata. Ja seejärel toovad nad meile taas erinevate teenustasudena oma raha. Täpselt nii nagu ülejäänud maailm veab oma raha  Šveitsi. Loomulikult on mulle arusaadavad riigikaitselised jms julgeolekuküsimused, kuid nii nagu Šveits rahuldab nõudlust pangasaladuse järele, nii võiks Eesti rahuldada nõudlust Euroopa ja Venemaa ärikultuuri erinevuste silumise järele. Ilmestavaks näiteks on meile viimastel aastatel venemaalaste poolt esitatud soovid aidata neil osta kinnisvara Bulgaarias ja Hispaanias. Põhjuseks lihtsalt see, et sealsete kinnisvaraspetsialistide "korrektsusindeks" on madal, eestlastel aga õnneks veel suhteliselt kõrge.